România deține întâietatea în topul celor zece țări importatoare de struguri de masă din Republica Moldova
- Angelina Olaru
- 24 martie 2024, 10:59
Exporturile strugurilor de masă din Republica Moldova, în 2023, au ajuns fructele cele mai bine vândute în străinătate, susține economistul Veaceslav Ioniță într-o analiză de ultimă oră. Strugurii de masă au devenit numărul unu din totalul exporturilor de fructe moldovenești, pe fundalul scăderii exportului producției agricole, susține expertul.
"În ultimii doi ani, dintre toate ramurile producției agricole, este cea care înregistrează cea mai mare creștere și menține un potențial enorm de export. Totodată, permite obținerea celor mai mari venituri de pe un hectar de pământ lucrat și necesită un număr mai mare de angajați antrenați", menționează Veaceslav Ioniță.
Strugurii de masă, cei mai bine exportați dintre fructele de peste Prut
Expertul explică faptul că producția de struguri, din anul 2023, a atins nivelul de 1,63 de miliarde de lei moldovenești, față de 1,15 miliarde de lei, în 2022. Exportul strugurilor a totalizat 66,3 milioane de dolari, merele – 62,8 milioane de dolari, prunele – 40,8, nucile – 40,5, cireșele – 24,4, caisele – 2,9, iar piersicii – 1,3. "În condițiile în care la noi toate exporturile au scăzut, creșterea exportului de struguri de masă este extraordinară, remarcă expertul. Veaceslav Ioniță atrage atenția că, în 2010, strugurii de masă din Republica Moldova erau exportați în șapte țări, în 2015 deja în 18 țări, în 2019 – în 28 de țări, în 2020 (an pandemic) – în 22 de țări, în 2021 – în 23 de țări, în 2022 – în 26 de țări, iar în 2023 – în 36 de țări!
Făcând un top de 10 țări, unde se exportă strugurii de masă moldovenești, în ultimii doi ani, a declarat că România deține întâietatea – cu 30% din producție, Rusia – 24,2%, Polonia – 9,8%, Belarus – 8,5%, Kazahstan – 6,3%; Ucraina – 5,9%, Letonia – 2,8%, Olanda – 2,1%, Mongolia – 1,9%, Kârgâzstan – 1,3%, în alte 30 de țări – 7,4%.
Sunt cultivate aproape 80 de soiuri, apreciate pentru aromă bogată
Expertul susține că strugurii de masă din Republica Moldova au fost exportați mai scump în Olanda – cu 1,47 de dolari pentru un kilogram, prețul fiind în scădere pentru țări, precum Germania – cu 1,46 de dolari, Polonia – cu 1,26 de dolari, Belarus – cu 1,12 dolari etc.
Strugurii din Republica Moldova au fost și sunt apreciați pentru aroma lor bogată și complexă. Deși sunt cultivate aproape 80 de soiuri, cei mai populari sunt strugurii negri "Moldova", "Codreanca" (sau "Black Magic") și "Muscat de Hamburg", soiurile roșii "Cardinal" și "Apiren Roz" și soiurile albe "Italia", "Victoria" și "Alb de Suruceni", relatează specialiști de la Asociația Producătorilor și Exportatorilor de Fructe "Moldova Fruct".